(ສພຊ) ໃນຕອນເຊົ້າວັນທີ 14 ສິງຫາ 2020 ສະຫາຍ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ, ປະທານສະພາແຫ່ງຊາດ ແຫ່ງ ສປປລາວ ພ້ອມດ້ວຍຄະນະ ໄດ້ເຂົ້າຮ່ວມພິທີໄວ້ອາໄລເຖິງດວງວິນຍານ ສະຫາຍ ເລ ຂາ ຟຽວ ອະດີດເລຂາທິການໃຫຍ່ພັກກອມມູນິດຫວຽດນາມ ທີ່ໄດ້ມໍລະນະກໍາໃນວັນທີ 7 ສິງຫາ 2020 ຢູ່ທີ່ສະຖານເອກອັກຄະລັດຖະທູດ ສສ.ຫວຽດນາມ ປະຈໍາລາວ.
ໂອກາດດັ່ງກ່າວ ສະຫາຍ ນາງ ປານີ ຢາທໍ່ຕູ້ ໄດ້ຂຽນສານໄວ້ອາໄລວ່າ: ໃນນາມສະພາແຫ່ງຊາດ ແຫ່ງ ສປປ ລາວ, ປະຊາຊົນລາວ ແລະ ໃນນາມສ່ວນຕົວ, ພວກຂ້າພະເຈົ້າຮູ້ສຶກເສົ້າໂສກເສຍໃຈ ເປັນຢ່າງຍິ່ງ ທີ່ໄດ້ຮັບຂ່າວການຈາກໄປໂດຍບໍ່ມີວັນຫວນຄືນມາ ຂອງສະຫາຍ ເລ ຂາ ຟຽວ ອະດີດເລຂາທິການໃຫຍ່ພັກກອມມູນິດຫວຽດນາມ, ໃນວັນທີ 7 ສິງຫາ 2020 ສະຫາຍ ເລ ຂາ ຟຽວ ແມ່ນຜູ້ນໍາປະຕິວັດອາວຸໂສທີ່ດີເດັ່ນ ຂອງ ສສ.ຫວຽດນາມ ອ້າຍນ້ອງ, ສະຫາຍ ໄດ້ອຸທິດຊີວິດ, ສະຕິປັນຍາ, ເຫື່ອແຮງ, ຜົນປະໂຫຍດສ່ວນຕົວ, ສ້າງຜົນງານອັນໃຫຍ່ຫລວງ ເພື່ອພາລະກິດຕໍ່ສູ້ປົດປ່ອຍປະເທດຊາດ ຍາດເອົາເອກະລາດແຫ່ງຊາດ, ກໍຄືພາລະກິດປົກປັກຮັກສາ ແລະ ສ້າງສາພັດທະນາປະເທດຊາດຫວຽດນາມ ມີຄວາມຈະເລີນຮຸ່ງເຮືອງສີວິໄລ; ສະຫາຍ ແມ່ນເພື່ອນມິດຜູ້ຈົງຮັກພັກດີ ແລະ ສະໜິດສະໜົົມຂອງພັກ, ສະພາແຫ່ງຊາດ, ລັດຖະບານ ແລະ ປະຊາຊົນລາວ ທີ່ໄດ້ທຸ້ມເທສະຕິປັນຍາ, ເຫື່ອແຮງເຂົ້າໃນການເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ລັດ ແລະ ປະຊາຊົນລາວ-ຫວຽດນາມ ໃຫ້ຈະເລີນງອກງາມຈົນເທົ່າທຸກວັນນີ້ ສະນັ້ນ, ການຈາກໄປຂອງສະຫາຍ ເລ ຂາ ຟຽວ ບໍ່ພຽງແຕ່ເປັນການສູນເສຍນັກຮົບປະຕິວັດຜູ້ດີເລີດ, ຜູ້ນຳທີ່ປີຊາສາມາດຂອງພັກ, ລັດຖະບານ ແລະ ປະຊາຊົນຫວຽດນາມອ້າຍນ້ອງ ແຕ່ຍັງເປັນການສູນເສຍເພື່ອນມິດຜູ້ປະເສີດ, ສະຫາຍຮ່ວມອຸດົມການ, ຜູ້ຊື່ສັດຈິງໃຈຕໍ່ພັກ, ລັດຖະບານ ແລະ ປະຊາຊົນລາວ ຂອງພວກຂ້າພະເຈົ້າ.
ໃນໄລຍະເວລາ ແຫ່ງຄວາມໂສກເສົ້າເສຍດາຍ ຕໍ່ການຈາກໄປຂອງ ສະຫາຍ ເລ ຂາ ຟຽວ ຄັ້ງນີ້; ໃນນາມສະພາແຫ່ງຊາດ, ປະຊາຊົນລາວບັນດາເຜົ່າ ແລະ ໃນນາມສ່ວນຕົວ, ພວກຂ້າພະເຈົ້າ ຂໍແບ່ງເບົາຄວາມທຸກໂສກເສຍໃຈ, ຄວາມອາໄລອາວອນ ຢ່າງສຸດຊຶ້ງ ຮ່ວມກັບພັກ, ສະພາແຫ່ງຊາດ, ລັດຖະບານ, ຄອບຄົວ, ລູກຫລານ, ຍາດພີ່ນ້ອງ ແລະ ເພື່ອນມິດສະຫາຍຂອງສະຫາຍ ເລ ຂາ ຟຽວ ກໍຄືປະຊາຊົນຫວຽດນາມ ດ້ວຍຄວາມຈິງໃຈມານະທີ່ນີ້ດ້ວຍ ຂໍໃຫ້ດວງວິນຍານຂອງສະຫາຍ ເລ ຂາ ຟຽວ ຈົ່ງໄປສູ່ສຸຂະຕິດ້ວຍເຖີ້ນ.
ແຫຼ່ງຂ່າວທີ່ມາ: ສະພາແຫ່ງຊາດ